**Festivalis ,,Muzika kviečia kiekvieną‘‘**

 Lapkričio 17 d. Tauragės muzikos mokykloje vyko Klaipėdos S.Šimkaus konservatorijos organizuojamo II-ojo vaikų ir jaunimo festivalio ,,Muzika kviečia kiekvieną‘‘ I-ojo etapo atranka-kūrybinės dirbtuvės. Festivalio tikslas – apjungti Vakarų regiono muzikos ir meno mokyklų, bendrojo ugdymo bei neformalaus ugdymo įstaigų vaikus ir jaunimą bendrai muzikinei veiklai.

 Festivalis vyks 3 etapais. Pirmojo etapo metu konservatorijos pedagogų komanda važinėjasi po įvairias regiono mokyklas, kuriose vyksta gabiausiųjų vaikų atranka į II festivalio etapą – kūrybinės dirbtuves Klaipėdoje, kurios vyks 2017 m. vasario –kovo mėn. Jų metu mokiniams ir jų mokytojams bus sudarytos sąlygos tobulinti muzikinius įgūdžius kartu su Klaipėdos S.Šimkaus konservatorijos pedagogais, bus suteikta galimybė koncerto forma savo miesto mokyklą pristatyti Klaipėdos miesto koncertinėse erdvėse.

 Vasarą vyks dar vienos kūrybinės dirbtuvės – 3 dienų muzikavimas su žinomais Lietuvos atlikėjais. Tai bus pasiruošimas baigiamajam III –ajam etapui, kuris vyks 2017 m. lapkričio mėn.

Baigiamasis festivalio etapas –išskirtinė galimybė atlikti muzikinius kūrinius Klaipėdos koncertų salėje su muzikos grandais.

 Tauragės apskrities muzikos ir meno mokyklų mokiniai į I-ojo etapo atranką rinkosi Tauragės muzikos mokyklos aktų salėje. Pagėgių meno ir sporto mokyklai atstovavo : pianistė Iveta Steponavičiūtė (mokytoja M. Dvarvitene), kuri skambino F.Mendelsono. Prie ratelio‘‘, kamerinis duetas – Rokas Kondrotas (vokalas) ir Iveta Steponavičiūtė (fortepijonas) atliko B.Balakauskienės ,,Skaičiuotes‘‘ (mokytojos R. Pilkionienė ir M. Dvarvitene) bei merginų vokalinis ansamblis, kuris atliko W.Schwandt ir F.Andree dainą ,,Dream a little dream of me‘‘ (mokytoja R.Pilkionienė, koncertmeisterė E.Norkienė).

 Po mokinių koncerto vyko atviros meistriškumo pamokos, kurias vedė Klaipėdos S.Šimkaus konservatorijos mkokytojai.

 Pernai vykusio I-ojo festivalio ,,Muzika kviečia kiekvieną‘‘ finaliniame koncerte dalyvavo Pagėgių meno ir sporto mokyklos merginų tercetas – Dovilė Pavilionytė, Roberta Zubrickaitė ir Kamilė Jankevičiūtė, kurios dainą ,,Čiūdrelė‘‘ Klaipėdos koncertų salėje atliko su operos soliste, profesore Asta Krikščiūnaite. Tikimės , kad ir II –ajame festivalyje mums pavyks užlipti ant didžiosios scenos.

 Evelina Norkienė,

 Pagėgių meno ir sporto mokyklos direktorė